Útvar hlavného kontrolóra
Mesta Košice

                                                                   S p r á v a
o výsledku kontroly

	Na základe plánu kontrol na I. polrok 2010 a v súlade s oprávnením podľa zákona č. 369/1990 Zb. o obecnom zriadení vykonal Útvar hlavného kontrolóra mesta Košice v čase od 8. 3. 2010 do 31. 3. 2010 kontrolu nakladania s majetkom a vybraných položiek príjmov a výdavkov za obdobie roka 2009 na Základnej škole Abovská č. 36, Košice - Barca.

	Kontrolou bolo zistené:

I. Základné údaje

Základné  školy  (ZŠ)   podľa   zriaďovacej  listiny   vykonávajú   funkciu    zabezpečenia      
výchovno – vzdelávacej práce na úseku základného školstva. Za činnosť zodpovedá riaditeľ ZŠ.  Základné školy ako rozpočtové organizácie hospodária s majetkom mesta a finančnými vzťahmi sú napojené na rozpočet mesta Košice. Za čerpanie finančných prostriedkov zodpovedá riaditeľ ZŠ. Za správnosť čerpania výdavkov a finančné hospodárenie s majetkom mesta zodpovedá hospodárka školy.
     Vo funkcii riaditeľa ZŠ Abovská 36, Košice -  Barca bol v roku 2009 Mgr. M. Ď.. Hospodárku školy počas celého roka 2009 vykonávala E. D., ktorá súčasne vykonávala aj funkciu pokladničky. Funkciu vedúcej školskej jedálne vykonávala J. G., ktorá vykonávala súčasne aj funkciu pokladničky školskej jedálne.

II. Príjmy a výdavky

     Plnenie príjmov a výdavkov v porovnaní k poslednej úprave rozpočtu udáva nasledujúca tabuľka (v €):

Položka	Príjmy	    Rozpočet	   Skutočnosť	    %	
212	Príjmy z vlastníctva	     4 201	     4 768,88	113,50	
223	Poplatky a platby z nepriem.a náhodného predaja služieb	     9 161	     8 593,44	  93,80	
292	Ostatné príjmy 	         965	         964,73	  99,97     	
200	Príjmy celkom	    14 327	     14 327,05	100,00	

Položka	Výdavky	    Rozpočet	   Skutočnosť	   %	
610	Mzdy, platy a ostatné osobné vyrovnanie	     188 468	   187 005,92	 99,22	
620	Poistné a prísp. do poisťovní	       66 810	     66 808,65	 99,99	
630	Tovary a služby	       64 362	     64 335,90	 99,95	
640	Bežné transfery	            194	          194,43	100,22	
700	Kapitálové výdavky	           -	            -		
	Výdavky celkom	     319 834	   319 833,80	 99,99	

     Z uvedenej tabuľky vyplýva, že Základná škola stanovené príjmy splnila a výdavky neboli prekročené.

A/ Príjmy

     Z celkových príjmov 14 327,05 € predstavujú najväčšiu časť príjmov, príjmy z vlastníctva (pol. Č. 212) v celkovej sume 4 768,88 €. Ďalej sú to poplatky za školské kluby v sume 4 217,78 €, poplatky a platby za stravné v sume 3 379,50 €, príjem od UPJŠ za výkon praxe v sume 996,16 €, ako aj vrátka za el. energiu v sume 964,73 €. 
     Organizácia sústreďuje všetky príjmy svojho rozpočtu na príjmovom rozpočtovom účte č. 930 793 9005/5600 vedeným v Dexia Banke Slovensko a.s.. Základná škola všetky príjmy v roku 2009 odviedla na účet zriaďovateľa mesta Košice.

-	Príjmy z vlastníctva (pol. č. 212)

     Kontrolu nájomných zmlúv o prenájme nebytových priestorov nebolo zistené porušenie Pravidiel prenajímania majetku mesta v školách  a školských zariadeniach. K 31. 12. 2009 na Základnej škole bolo uzatvorených celkovo 17 zmlúv. Prílohou zmlúv sú aj výpočtové listy pre stanovenie výšky jednotlivých prevádzkových nákladov (teplo, voda, elektrina).

B/ Výdavky

     Z celkovej sumy 319 833,80 € bežných výdavkov predstavujú výdavky na mzdy, platy a ostatné osobné vyrovnanie vrátane odvodových povinnosti sumu 253 814,57 €, čo predstavuje 79,35 % z bežných výdavkov. Bežné transfery (pol. 640) predstavujú finančné prostriedky na úhradu nemocenských dávok v sume 194,43 €. Z celkových výdavkov na tovary a služby v sume 64 335,90 € predstavujú výdavky na energiu, vodu, komunikácie (pol.632) sumu 33 556,78 €, čo je 52,16 % z výdavkov na tovary a služby. Ďalej boli čerpané výdavky na materiál (pol.633) v sume 6 165,62 €, cestovné (pol. 631) v sume 148,13 €, opravy a údržba 2 250,85 € a ostatné služby (pol.637) v sume 21 147,46 €. 
     Nákup  tovarov a zabezpečenie služieb nad 1 000 € Základná škola zabezpečovala v zmysle § 102 zákona č. 25/2006 Z. z. o verejnom obstarávaní v znení neskorších zmien. Výber dodávateľov pri zadávaní zákaziek s nízkymi hodnotami bol zrealizovaný formou prieskumu trhu. Kritériom výberu dodávateľov bola vždy najnižšia cena.

     Kontrolou účtovných dokladov nebolo zistené neefektívne vynakladanie finančných prostriedkov. Tieto boli vynaložené na krytie nevyhnutných potrieb. Všetky doklady mali svoje náležitosti, tak ako to ukladá zákon č. 431/2002 Z. z. o účtovníctve.
C/ Pokladnica

     Základná škola má pre svoje činnosti zriadené dve pokladnice. Jedná slúži pre potreby školy a druhá pre potreby školskej jedálne. Vedenie pokladničnej agendy a výkon pokladničných operácii zabezpečuje v pokladnici ZŠ hospodárka školy a v školskej jedálne vedúca jedálne.
     Kontrolou vedenia pokladničných kníh bolo zistené, že pokladničná kniha v pokladnici ZŠ sa vedie prepisovou formou a v školskej jedálni na počítači v elektronickej forme.
     Zákon č. 431/2002 Z. z. o účtovníctve v znení neskorších zmien v § 29 ods. 3 ukladá účtovnej jednotke inventarizovať peňažné prostriedky najmenej 4 – krát za účtovné obdobie. Účtovným obdobím je kalendárny rok ( § 3 ods. 3 zákona o účtovníctve). Kontrolou zápisov v pokladničnej knihe školy bolo zistené, že inventarizácia pokladne bola v roku 2009 vykonaná 4 – krát. Kontrolu hotovosti finančných prostriedkov vykonala hospodárka školy. Kontrolou neboli zistené rozdiely medzi fyzickým a účtovným stavom. Inventarizácia pokladne v školskej jedálni v roku 2009 nebola vykonaná, čím bol porušený § 29 ods. 3 zákona č. 431/2002 Z. z. o účtovníctve.

a/  Príjem finančných prostriedkov za školské kluby detí (ŠKD)

     Kontrolou bolo zistené, že poplatky za ŠKD (družiny) za obdobie roka 2009 vyberali od jednotlivých platcov vychovávateľky. Finančné prostriedky so zoznamom jednotlivých platcov a zaplatenom sumou odovzdali pokladničke školy, ktorá im na prijatú sumu vystavila PPD bez čísla a bez podpisu zodpovedným pracovníkom v časti „schválil“, ktorý slúžil vychovávateľke ako potvrdenie o odovzdaní vybratých finančných prostriedkov. Zoznamy jednotlivých platcov spracované vychovávateľkami nie sú podpísané rodičmi, ktorí finančné prostriedky odviedli. Takto bolo odovzdané zoznamy: (január 2009 na sumu 222,44 €, február 2009 na sumu 214,14 €, marec na sumu 189,04 €, apríl na sumu 222,44 €, máj na sumu 214,14 €, jún na sumu 205, 84 €, september na sumu 224,10 €, október na sumu 224,10 €, november na sumu 224,10 € a december na sumu 224,10 €). Finančné prostriedky boli vychovávateľkami odovzdané pokladničke školy, ktorá ich v plnej výške odviedla na príjmový bankový účet školy.
     Kontrolou zápisov v pokladničnej knihe bolo zistené, že príjem uvedených finančných prostriedkov a následne ich výdaj nebol zaznamenaný v pokladničnej knihe. Nezaevidovaním pohybu finančných prostriedkov cez pokladňu a následne ich nezúčtovaním cez účet 211 – pokladnica došlo k porušeniu § 40 ods. 1 opatrenia MF SR č. MF/16786/2007 – 31   zo  dňa 8. 8. 2007, ktorým sa ustanovujú podrobnosti o postupoch účtovania a rámcovej účtovej osnovy pre rozpočtovej organizácie, kde je uvedené „na účte 211- pokladnica sa účtuje stav a pohyb peňazí v hotovosti...“.
     Účtovná jednotka súčasne porušila aj § 8 ods. 1 zákona č. 431/2002 Z. z. o účtovníctve v znení ktorého je povinná viesť účtovníctvo  správne, úplne, preukázateľne, zrozumiteľne a spôsobom zaručujúcim trvalosť účtovných záznamov

III. Inventarizácia majetku

     Ročná inventarizácia majetku a záväzkov bola vykonaná v roku 2009 na základe príkazu riaditeľa ZŠ na Abovskej 36, Košice – Barca k 31. 12. 2009. Fyzická inventarizácia nehnuteľného, hnuteľného a nehmotného majetku, ako aj inventarizácia záväzkov, pohľadávok, finančných účtov bola vykonaná k 31. 12. 2009. Na inventarizáciu majetku bola menovaná inventarizačná komisia. Z dokladov predložených ku kontrole – zápisov inventarizačných komisii vyplýva, že neboli zistené rozdiely medzi účtovným a fyzickým stavom. Inventarizačná komisia na svojom zasadnutí odsúhlasila všetky dielčie záznamy a súhlasila s vyradením majetku v hodnote 5 041, 49 €.  Majetok bol navrhnutý na vyradenie z dôvodu poškodenia a nefunkčnosti. Bol morálne aj technický zastaraný a nefunkčný. Inventarizačná komisia navrhla predmety vyradiť z evidencie a zlikvidovať.
     Účtovná jednotka vykonala inventarizáciu majetku a záväzkov v súlade s §29 a § 30 zákona č. 431/2002 Z. z. o účtovníctve.

     Súčasťou správy o výsledku kontroly je písomné stanovisko riaditeľa Základnej školy a prijaté opatrenia na odstránenie zistených nedostatkov uvedených v protokole o výsledku kontroly.

Košice, 22. 4. 2010                                                                    Ing. Hana Jakubíková
                                                                                           Hlavný kontrolór mesta Košice